Metro swig onder druk oor voorafbetaalde heffingFunzela Ngobeni, die Johannesburgse metro se burgemeesterskomiteelid vir finansies. (Foto: ANA) Die Stad Johannesburg het onder druk van inwoners geswig en aangekondig dat hy vir eers nié die vaste maandelikse elektrisiteitsheffing vir betalende klante sal instel wat vroeër deur die stadsraad goedgekeur is as deel van die jaarlikse tariefverhogings nie. Funzela Ngobeni, die Johannesburgse metro se burgemeesterskomiteelid vir finansies, het in ŉ verklaring gesê die Stad het besluit om nie die voorafbetaalde tarief van R200 vir residensiële gebruikers en R402 vir besighede in te stel nie. Dié tariewe sou op 1 Julie in werking gestel word, maar is egter opgeskort sodat alle belanghebbendes kommentaar oor die kwessie kan lewer. Ngobeni het in die verklaring erken dat Johannesburgers reeds gekniehalter word deur alewige stygende rentekoerse, huishoudelike druk op inkomste asook die land se stadige ekonomie. “Ons het die stemme van die klante gehoor deur voorleggings wat tydens die openbare vergaderings gemaak is. Hoewel ons glo dat die tariewe die gepaste koste weerspieël, kan ons egter nie inwoners se beroep op verligting ignoreer nie,” het Ngobeni gesê. Ngobeni het gesê die stad se “algehele aanvaarde tariewe” toon wel beduidende voordele vir verbruikers, aangesien die tariefverhogings binne die inflasieteiken is en ook onder die maatstaf is wat onder andere deur Eskom en Rand Water voorgestel is. Goedgekeurde tariefverhogings wat wel op 1 Julie in werking getree het, sluit in 5,5% vir eiendomsbelasting, 13,7% vir elektrisiteit, 7% vir vullisverwydering en 9,9% vir water. “In ’n poging om verligting te bied aan die kwesbaarste van ons inwoners, bied die stad ’n pakket van terugbetaalde bedrae vir tariewe en dienste onder sy uitgebreide maatskaplike pakketprogram,” het Ngobeni gesê. “Bo en behalwe dit, sal die stad ook ŉ skuldrehabilitasieprogram implementeer. Die breë konsep van die program hang af van ’n aansoekproses wat voorsiening maak vir huishoudelike eienaars onder druk om aansoek te doen vir munisipale skuldrehabilitasie.” Ngobeni het gesê klante wat kwalifiseer, sal onmiddellike verligting ontvang by wyse van 50% van skuld wat afgeskryf sal word. Indien klante voldoen aan al die program se vereistes, onder andere rekeninge wat op datum gehou word en gereelde inspeksies vir meterdienste, sal die oorblywende skuld ook oor ’n tydperk van drie jaar afgeskryf word.